b"\n_START_ARTICLE_\nLladr\xc3\xb3\n_START_SECTION_\nHist\xc3\xb2ria\n_START_PARAGRAPH_\nLa companyia va ser fundada el 1953 pels germans Joan, Josep i Vicent Lladr\xc3\xb3 Cortina  a la xicoteta poblaci\xc3\xb3 d'Alm\xc3\xa0ssera, tamb\xc3\xa9 a l'Horta Nord. En aquell moment els germans Lladr\xc3\xb3 treballaven per compte d'altri en una f\xc3\xa0brica de taulell i vaixella._NEWLINE_Inicialment es fabricaven nom\xc3\xa9s gerres i gerrons de porcellana. Tres anys despr\xc3\xa9s es va iniciar l'elaboraci\xc3\xb3 de figures de porcellana, mitjan\xc3\xa7ant la qual Lladr\xc3\xb3 va adquirir renom en tot el m\xc3\xb3n. En 1958 van traslladar la seva empresa a una nau industrial en la poblaci\xc3\xb3 de Tavernes Blanques per poder fer front a la creixent demanda de les seves peces. Seguidament, a partir dels anys seixanta l'empresa va iniciar la seva expansi\xc3\xb3 internacional, que la va portar a ser en l'actualitat una de les empreses de refer\xc3\xa8ncia en la cer\xc3\xa0mica de luxe._NEWLINE_En 1965 Lladr\xc3\xb3 exportava part de la seva producci\xc3\xb3 a Canad\xc3\xa0 i va comen\xc3\xa7ar a introduir-se als Estats Units. Durant els anys 1970 es va produir un significatiu increment dels productes Lladr\xc3\xb3 al mercat estatunidenc. Tamb\xc3\xa9 a mitjan anys setanta Lladr\xc3\xb3 va comen\xc3\xa7ar a vendre els seus productes en Jap\xc3\xb3._NEWLINE_El renom adquirit per les escultures Lladr\xc3\xb3 va propiciar que en 1991 en fos exposada una selecci\xc3\xb3 al Museu de l'Ermitage, a Sant Petersburg. Des de llavors, dues peces formen part de la col\xc2\xb7lecci\xc3\xb3 permanent d'aquest museu: \xc2\xabCarrossa segle XVIII\xc2\xbb i \xc2\xabEl Quixot\xc2\xbb._NEWLINE_Lladr\xc3\xb3 va estar present en el Pavell\xc3\xb3 de Val\xc3\xa8ncia en l'Exposici\xc3\xb3 Universal de Sevilla de 1992. En 1995 es va inaugurar el Centre Lladr\xc3\xb3 a Madrid. En 1988 es va inaugurar el Museu i Galeria Lladr\xc3\xb3 de Nova York._NEWLINE_L'empresa ha rebut fins a en tres ocasions el Premi Pr\xc3\xadncep Felip a l'Excel\xc2\xb7l\xc3\xa8ncia Empresarial (1993, 1997 i 2002)._NEWLINE_En 2003, la fam\xc3\xadlia Lladr\xc3\xb3 va decidir trencar la societat. Les tres branques de la fam\xc3\xadlia, que es repartien l'empresa al 33%, van aconseguir un acord per repartir-la. A la fi de 2003 es va constituir un nou consell d'administraci\xc3\xb3 en el qual cadascun dels tres germans fundadors estava representat per dos dels seus fills:  Juan Lladr\xc3\xb3 per Rosa i \xc3\x81ngeles Lladr\xc3\xb3 Sala; Jos\xc3\xa9 Lladr\xc3\xb3 per Ma. Carmen i Ma. Jos\xc3\xa9 Lladr\xc3\xb3 Castell\xc3\xb3; i Vicente Lladr\xc3\xb3 per Juan Vicente i David Lladr\xc3\xb3 Roig. En 2007 Juan Lladr\xc3\xb3 assumeix la propietat del negoci en la seva major part, junt a les seves filles Rosa i \xc3\x81ngeles.\n_START_SECTION_\nFabricaci\xc3\xb3 de les figures\n_START_PARAGRAPH_\nTotes les peces s'elaboren en els tallers de la Ciutat de la Porcellana a Tavernes Blanques. La pe\xc3\xa7a original es divideix en fragments dels quals s'obtenen motlles. Aquests motlles s'emplenen amb pasta l\xc3\xadquida de porcellana, donant lloc a les parts que despr\xc3\xa9s es recomponen utilitzant pasta de porcellana com a adherent. Diferents elements ornamentals, com per exemple les flors, s'afegeixen despr\xc3\xa9s a m\xc3\xa0 sobre la pe\xc3\xa7a recomposta._NEWLINE_A continuaci\xc3\xb3 les peces es pinten a m\xc3\xa0 i s'envernissen. Finalment es couen durant al voltant de vint hores i una vegada sortides del forn se'ls apliquen diversos processos de control de qualitat."